Likymnios (syn Élektryóna)

Likymnios (Likymnios) je v gréckej mytológii syn mykénskeho kráľa Élektryóna a Mideie.Apollodoros, Bibliotheca, 2,4,5.

Podľa antického autora Apollodora z Atén, Likymnios bol nemanželský syn mykénskeho vládcu Élektryóna, ktorý mal okrem neho so svojou manželkou Anaxo deviatich synov, Stratobata, Gorgofona, Fylonoma, Kelainea, Amfimacha, Lysinoma, Cheirimacha, Anaktora, Archelaa a dcéru Alkménu, ktorá mala s najvyšším bohom Diom syna Hérakla.

Keď prišli do Mykén synovia Pterelaa, kráľa ostrova Tafos, ktorých starý otec Méstor bol brat Elektryóna, aby si nárokovali podiel na kráľovstve, Élektryón ich nároky rázne odmietol.Apollodoros, Bibliotheca, 2,4,6. Premožení hnevom mu preto odišli ukradnúť dobytok. Synovia Élektryóna sa s nimi dali do boja a zahynuli všetci okrem najmladšieho Likymnia. Po smrti Élektryóna, ktorého nezámerne zabil Alkménin manžel Amfitryón, nastúpil na trón ako jediný zákonný nástupca Sthenelos.

Amfitryón sa tak dostal do nemilosti a preto aj s manželkou odišiel do Téb, kde ho prijal kráľ Kreón. Likymnios, ktorý ho nasledoval, si následne v Tébach zobral za manželku jeho sestru Perimédu. Z ich manželstva sa narodili synovia, Oiónos, Argeios a Melas. Oiónos zvíťazil na olympijských hrách, ktoré usporiadal Herakles.Pindaros, Epinikion, Olympijské ódy 10, 66. Argeios a Melas boli účastníkmi výpravy proti Oichalii, kde Herakles zabil za dávnu urážku kráľa Euryta.Apollodoros, Bibliotheca, 2,7,7.

Podľa antických autorov Likymnia v starobe neúmyselne zabil Heraklov syn Tlépolemos, keď sa Heraklovci po prvýkrát pokúsili dobyť Peloponéz.Apollodoros, Bibliotheca, 2,8,2.Homér, Iliada, 2,662. Pausanias, ktorý v druhom storočí navštívil Argos, zaznamenal, že videl jeho hrob.Pausanias, Periégésis tés Hellados, 2,22,8.

 Referencie a bibliografia 

Kategória:Postavy gréckej mytológie